**COMUNICAT DE PRESĂ**

**CAMPANIA**

**«Ţigările otrăvesc oamenii şi planeta!»**

**NOIEMBRIE 2022**

**17 noiembrie 2022 - ZIUA NAŢIONALĂ FĂRĂ TUTUN**

În fiecare an,  în a treia joi a lunii noiembrie este celebrată „***Ziua naţională fără tutun***” care are scopul de a conştientiza populația şi decidenţii politici în legătură cu enorma povară socială (boli/ dizabilități/decese premature) generată de consumul de tutun, ca punct de plecare pentru inițierea de  modificări comportamentale și măsuri legislative adecvate.

Campania derulată de Direcția de Sănătate Publică a județului Caraș-Severin, se desfășoară pe toată durata lunii noiembrie și are ca **scop** creșterea conștientizării în rândul populației generale a riscurilor asociate fumatului, atât la nivel individual, asupra sănătății organismului, cât și la nivel societal, prin amprenta negativă pe care industria tutunului o are asupra mediului înconjurător.

Astfel, până la 25% dintre fermierii cultivatori de tutun sunt afectați de boala tutunului verde (intoxicație cu nicotină), o boală cauzată de nicotina absorbită prin piele la manipularea frunzelor de tutun [1]. Producția și consumul de tutun contribuie la încălzirea globală, eliberând anual în mediu 80 de milioane de tone de dioxid de carbon (CO2), echivalentul conducerii a 17 milioane de mașini pe benzină în fiecare an [2].

România s-a clasat pe locul trei în ceea ce priveşte producţia de ţigări din UE, în anul 2017 [3].

În ceea ce privește consumul de tutun, în România 30,7% (5,63 de milioane) dintre adulții cu vârsta de minimum 15 ani (40,4% bărbați și 21,7% femei) consumă curent o formă de tutun (fumat, tutun fără fum și produse cu tutun încălzit) [4].

Campania din acest an este un apel pentru conștientizare a pericolului pe care tutunl îl reprezintă, pentru om și mediu înconjurător.

**Sloganul** campaniei Ziua Națională fără Tutun 2022: ”*Renunțati la fumat pentru sănătatea voastră și a planetei!*”

***Referințe***

1. Tobacco farming. In: Tobacco Tactics [website]. Bath: University of Bath; 2020 <https://tobaccotactics.org/wiki/tobacco-farming>
2. Zafeiridou M, Hopkinson NS, Voulvoulis N. Cigarette smoking: an assessment of tobacco’s global environmental footprint across its entire supply chain. Environ Sci Technol. 2018;52(15):8087–94
3. Eurostat <https://ec.europa.eu/eurostat/web/products-eurostat-news/-/EDN-20190531-1>
4. <https://cdn.who.int/media/docs/default-source/ncds/ncd-surveillance/data-reporting/romania/gats-romania-2018-factsheet.pdf?sfvrsn=2206beb4_1&download=true>